Diari Oficial de la Generalitat Valenciana


Sumari del DOGV 3940, del 15-02-2001 (2001/939)

Notificació de la Resolució de 22 de desembre de 2000, del conseller d'Obres Públiques, Urbanisme i Transports, sobre el recurs de reposició interposat relatiu a la informació pública del projecte bàsic del ramal d'accés a Torrent i a la nova estació.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3940

Data del DOGV
:   15-02-2001

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2001/939


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la Resolució de 22 de desembre de 2000, del conseller d'Obres Públiques, Urbanisme i Transports, sobre el recurs de reposició interposat relatiu a la informació pública del projecte bàsic del ramal d'accés a Torrent i a la nova estació. [2001/F939]
  
Atés que s'ha intentat la notificació al senyor Álvaro Gómez-Trénor Aguilar en nom de l'agrupació d'interés urbanístic El Safranar PAU 1 de Torrent, i ja que no ha sigut possible, d'acord amb l'article 59 de la Llei de Règim Jurídic de les Administracions Públiques i del Procediment Administratiu Comú, procedim a la publicació de la Resolució de 22 de desembre de 2000, del conseller d'Obres Públiques, Urbanisme i Transports, en el recurs de reposició, interposat per la persona esmentada més amunt, contra la resolució del director general de Transports relativa a la informació pública del projecte bàsic del ramal d'accés a Torrent i a la nova estació.
  
Resolució de 22 de desembre de 2000, del conseller d'Obres Públiques, Urbanisme i Transports, sobre el recurs de reposició interposat pel senyor Álvaro Gómez-Trénor Aguilar, en nom de l'agrupació d'interés urbanístic El Safranar PAU 1 de Torrent, contra la Resolució d'11 de setembre de 2000, del director general de Transports, relativa a la informació pública del projecte bàsic del ramal d'accés a Torrent i a la nova estació.
  
Vist el recurs de reposició de referència i la proposta de resolució del director general de Transports en relació amb aquest i considerant els següents
  
Fets
  
Primer. Amb data 23 de març de 2000 es va iniciar, per mitjà de resolució del director general de Transports de la Conselleria d'Obres Públiques, Urbanisme i Transports, la tramitació de l'expedient amb la informació pública del projecte de referència d'acord amb el que estableix el Reial Decret 1.211/1990 (ROTT) i el Decret 37/1996, del Govern Valencià, sobre regulació dels passos a nivell en les línies de Ferrocarrils de la Generalitat Valenciana.
  
L'expressada informació pública es va anunciar en el Boletín Oficial del Estado de data 26 d'abril de 2000, i es va obrir un període de 30 dies hàbils per a la presentació d'al·legacions sobre les circumstàncies que justifiquen la declaració d'interés general de la línia, sobre la concepció global del traçat i sobre l'avaluació de l'impacte ambiental d'acord amb l'article 228.2 del ROTT.
  
Segon. Transcorregut el termini establit i durant aquest es van presentar diverses al·legacions d'organismes afectats o competents i de particulars. De les presentades per particulars es troba la del senyor Álvaro Gómez-Trénor, que actua en nom i representació de l'agrupació d'interés urbanístic El Safranar PAU 1 de Torrent. L'escrit corresponent es va depositar en la sucursal 9 de Correus i Telègrafs el dia 2 de juny de 2000, i va tindre entrada efectiva en aquesta conselleria el 5 de juny de 2000. Constatant les dates assenyalades ha d'apreciar-se l'extemporaneïtat de les al·legacions, ja que l'acabament del termini concedit per a la presentació era l'1 de juny de 2000.
  
Tercer. Encara que les referides al·legacions van poder ser desestimades per la formalitat indicada d'extemporaneïtat, no es va apreciar en aquell moment i es va procedir a contestar per mitjà de resolució del director general de Transports.
  
Certament la resolució hui recorreguda es limita en el punt 3 a assenyalar que no s'estimen procedents les referides al·legacions sense detallar els motius que seguint l'informe del director del projecte avalen aquesta decisió i que van poder ser detallats en l'expressada resolució que patiria en aquest cas d'una falta de concreció i motivació.
  
Quart. Amb data 20 d'octubre de 2000 es presenta el recurs de reposició que els qui al·leguen interposen contra la resolució denegatòria repetidament referida i que es basa per mitjà de la seua al·legació única en el fet que «A l'empara del que estableix l'article 24 de la Constitució Espanyola, en relació amb l'article 54 de la Llei de Règim Jurídic de les Administracions Públiques, 30/1992, se sol·licita la declaració de nul·litat de la resolució recorreguda per ser òbvia i patent la falta de motivació.»
  
Són d'aplicació a aquests fets els següents
  
Fonaments de dret
  
1. El conseller d'Obres Públiques, Urbanisme i Transports és el competent per a resoldre aquest recurs de reposició en virtut de l'atribució establida en l'article 7 del Decret 110/2000, de 18 de juliol, del Govern Valencià, per la qual s'aprova el Reglament Orgànic i Funcional de la conselleria.
  
2. En el recurs interposat concorren els pressupòsits relatius a l'objecte, naturalesa i terminis previstos en l'article 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, perquè es considere com a recurs potestatiu de reposició.
  
3. Fetes les referències legals cal entrar en l'estudi de l'al·legació plantejada que no és una altra que si la falta de motivació de la resolució ha creat indefensió en qui al·lega de tal forma que per si mateixa puga suposar la declaració de nul·litat de la resolució recorreguda.
  
És clar que revisant la resolució recorreguda s'observa que els motius de denegació són concisos i que és per això per la qual cosa el recurrent impugna la decisió administrativa en criticar el seu fonament per no estar d'acord amb el que disposa l'article 54 de la Llei 4/1999, de 13 de gener, que modifica la Llei 30/1992, de Règim Jurídic de les Administracions Públiques i del Procediment Administratiu Comú; no és així ja que l'actuació de l'administració ha de ser considerada com una mera irregularitat que no invalida ja que no s'ha fet cap indefensió al recurrent i aquest ha pogut exercitar la potestat d'al·legar com demostra el fet de la interposició d'aquest recurs i que la fase en què es troba l'expedient és precisament d'instrucció del procediment administratiu que finalitza amb la corresponent aprovació del projecte, amb estimació o desestimació de les al·legacions presentades pels interessats, sense que procedisca una resolució específica d'aprovació de l'informe d'al·legacions, encara que així s'haja fet en aquest expedient, perquè cal considerar que els tràmits realitzats no posen fi a la via administrativa.
  
És clar que al recurrent se li va poder donar major informació escrita quant a les qüestions per ell plantejades, però no és menys cert que les seues al·legacions estan fora de l'objecte i abast del projecte tal com cita l'informe del director del projecte.
  
4. Segons el que preceptua l'article 66 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i encara que es procedisca a estimar la procedència de l'al·legació plantejada amb la finalitat d'esmenar el vici de falta de motivació del qual pateix la resolució recorreguda, han de conservar-se tots aquells actes i tràmits realitzats atés que el contingut ha de ser invariable sobre la base de l'estudi i la viabilitat del projecte.
  
No obstant això i a fi de convalidar l'acte impugnat es pot procedir, per mitjà d'aquesta resolució, a assenyalar els motius de denegació de les propostes manifestades en les al·legacions del recurrent i deixar constància que s'assumeix íntegrament el contingut de l'informe del director del projecte, posant fi a la via administrativa aquesta resolució adoptada en la qual es reflecteix el pronunciament sobre la desestimació de les al·legacions.
  
Resolc:
  
Primer
  
Estimar que procedeix atendre l'al·legació formulada pel senyor Álvaro Gómez-Trénor Aguilar, en representació de l'agrupació d'interés urbanístic El Safranar PAU 1 de Torrent, tenint en compte la indefensió ocasionada a l'interessat, i declarar la nul·litat de les actuacions exclusivament pel que fa a la falta de motivació de la resolució impugnada.
  
Segon
  
Disposar, segons el que estableix l'article 66 de la Llei 30/1992, modificada per la Llei 4/1999, de Règim Jurídic de les Administracions Públiques i del Procediment Administratiu Comú, la conservació del tràmit d'informació pública així com de la resolució d'aquest mentre el seu contingut desestimatori es manté igual a pesar de la indefensió ocasionada, i s'esmena el dit vici per mitjà de la motivació de la resolució impugnada en el següent sentit:
  
Tercer
  
Convalidar l'acte recorregut i detallar les motivacions exposades pel director del projecte a les al·legacions formulades pel senyor Álvaro Gómez-Trénor, en nom i representació de l'agrupació d'interés urbanístic El Safranar PAU 1 de Torrent, pels següents motius:
  
A) Quant a l'al·legació primera en la qual assenyala un defecte en la publicació del projecte a l'efecte d'informació pública, atés l'article 228.2 de la Llei d'Ordenació dels Transports Terrestres, el tràmit d'informació pública s'ha realitzat en la forma prevista en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, i s'anuncià aquesta en el Boletín Oficial del Estado de data 26 d'abril de 2000 i en els mitjans de difusió d'àmbit nacional i local, i es considera per tant que no s'ha produït la indefensió al·legada.
  
B) En l'al·legació segona sol·licita el soterrament integral de la via al llarg de tot el traçat objecte del projecte, sol·licitud que per estar fora de l'objecte i abast del projecte de referència no es considera procedent.
  
Tot això sense perjudici que les al·legacions presentades es van fer fora del termini conferit tal com s'ha assenyalat en els fets segon i tercer d'aquesta proposta de resolució.
  
Contra aquesta resolució, que posa fi a la via administrativa es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la recepció d'aquesta, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 22 de desembre de 2000.- El conseller d'Obres Públiques, Urbanisme i Transports: José Ramón García Antón.